b'\n_START_ARTICLE_\nOksb\xc3\xb8l\n_START_PARAGRAPH_\nOksb\xc3\xb8l er administrasjonssenter i Varde kommune (til 2007 i Bl\xc3\xa5vandshuk kommune) i Jylland, Danmark. Den har 2\xc2\xa0877 (2013) innbyggere. _NEWLINE_Byen har ikke opplevd den eksplosive vekst som andre deler av kommunen har hatt i forbindelse med turisme, ettersom den ikke ligger ved havet. Den tiltrekker seg allikevel en del tilreisende, blant annet fordi man i Oksb\xc3\xb8l finner Ravmuseet, som har en av verdens st\xc3\xb8rste samlinger av ravgjenstander og Blaavandshuk Egnsmuseum. I 2005 \xc3\xa5pnet ogs\xc3\xa5 Danmarks Brandbilmuseum i byen._NEWLINE_Aal kirke ligger midt i byen, og har navn etter et eldre sted som har blitt innlemmet i Oksb\xc3\xb8l. Den er omr\xc3\xa5dets st\xc3\xb8rste middelalderkirke._NEWLINE_Byen er kjent for Oksb\xc3\xb8lleiren, som er hovedleir for det danske artilleriet. Store deler av kommunen er \xc3\xb8vingsomr\xc3\xa5de for artilleriet. Leiren har et museum for panserkj\xc3\xb8ret\xc3\xb8y, som er \xc3\xa5pent for publikum \xc3\xa5tte mandager i turistsesongen.\n_START_SECTION_\nFlyktningleiren i Oksb\xc3\xb8l\n_START_PARAGRAPH_\nI februar 1945 ble Flygtningelejren i Oksb\xc3\xb8l opprettet, og ved krigens avslutning tre m\xc3\xa5neder senere, hadde leiren 9.000 flyktninger fra Tyskland. Senere vokste den til 35.000 mennesker, hvilket i en kort periode gjorde den til en av Danmarks st\xc3\xb8rre byer. 900 nye verdensborgere s\xc3\xa5 dagens lys her. Leiren lukket v\xc3\xa5ren 1949.'